इससे यह भी कयास लगता है कि वामपंथियों के वोट कांग्रेस के उम्मीदवारों को तो मिले, मगर कांग्रेस का वोट वामपंथियों की ओर कम ही गया। यह वोट अगर तृणमूल की ओर नहीं गया होगा तो शायद कुछ शहरी इलाकों में बीजेपी की ओर मुड़ गया होगा। लिहाजा, भगवा रंग कुछ खुलकर रंग जमाता दिखा। शुरू में उसकी बढ़त 10 सीटों पर दिख रही थी, लेकिन वह सिमटकर चार सीटों तक आ गई है। हालांकि बीजेपी का मत प्रतिशत 11 के आसपास ही अटका हुआ है, जबकि लोकसभा चुनावों वह 16 प्रतिशत के करीब पहुंच गया था। इससे बीजेपी की उम्मीदें उफान पर दिख रही थीं, लेकिन बंगाल ने फिर साबित किया कि अभी उस पर भगवा रंग चढ़ने में देर है।